Mosselbaai se nuwe munisipale bestuurder het planne | Netwerk24
Mosselbaai se nuwe munisipale bestuurder het planne
Deur Eugene Gunning 14 Desember 2016 19:19
Adv. Thys Giliomee (53), nuwe munisipale bestuurder van Mosselbaai, in sy kantoor. Foto: Eugene Gunning
Die nuwe munisipale bestuurder van Mosselbaai, adv. Thys Giliomee, wil inwoners se kundigheid tot voordeel van die dorp benut. Giliomee is onlangs in die pos aangestel.
“Hier is ’n klomp kennis in die dorp wat benut kan word,” sê Giliomee.
Volgens hom is een van sy vernaamste doelwitte om die standaard van dienste te handhaaf en te verbeter. Hy wil ook gemeenskapsveiligheid en ekonomiese plaaslike ontwikkeling bevorder.
Voorts wil hy aandag gee aan gemeenskapsbetrokkenheid. Behalwe vir wykskomitees wil hy ook ad hoc-komitees vir byvoorbeeld veiligheid en omgewingsaangeleenthede vestig. Hulle sal raadgewend optree en dit is in dié verband dat hy inwoners se kennis wil betrek.
Werkloosheid is oral ’n probleem en ook in Mosselbaai. Meer mense moet betrek word.
“Ek is nie ’n voorstander van werkskepping deur die munisipaliteit nie. Dit is nie volhoubaar nie. Inisiatiewe moet begin word om mense te kry om in die dorp te belê. Die private sektor moet betrokke raak in samewerking met die munisipaliteit.”
Hy gaan aansporingsmaatreëls voorstel om beleggings te lok.
Oor die rol van politici teenoor die munisipale administrasie sê hy: “Politici het ’n oorsigrol, maar hulle mag nie inmeng nie.”
Giliomee sê hy sal hom beywer vir goeie samewerking tussen die administrasie en die raadslede.
Oor samewerking tussen munisipaliteite in die streek sê hy daar is streekfunksies waar munisipaliteite moet saamwerk, soos die beplande streekstortingsterrein.
Giliomee sê hy is bewus daarvan dat daar ’n klagte oor hom by die openbare beskermer ingedien is. “Ek respekteer die ondersoek en het niks om weg te steek nie.”
Volgens Giliomee voel dit nou weer vir hom of hy is waar hy behoort te wees.
* Dr. Michele Gratz was voorheen die munisipale bestuurder. Sy het vroeër bedank om meer tyd saam met haar familie deur te bring.
Daarna het Harry Hill waargeneem as munisipale bestuurder.
Wie is adv. Thys Giliomee?
Giliomee (53) het uitgebreide ervaring in plaaslike regering en is ’n voormalige uitvoerende hoof van die Wes-Kaapse Drankraad.
Sy ervaring in plaaslike regering sterk oor verskeie jare.
Hy het in Desember 1988 by die Kaapse metropolitaanse raad in Stellenbosch begin.
Daarna het ook by die Oostenberg-, Tygerberg- en Kaapstad-munisipaliteit gewerk.
In 2012 was hy hoof van finansies van die Bitou-munisipaliteit en later waarnemende munisipale bestuurder.
Giliomee het op 1 Augustus 2012 hoof van die Wes-Kaapse Drankraad geword.
Hy het later as konsultant in die kantoor van die Wes-Kaapse premier gewerk.
Hy is getroud en in sy vrye tyd durf hy graag staproetes aan.
Meer oor: Mosselbaai | Munisipale Bestuurder | Inwoners
Swem steeds verbode in Hartenbos-rivier-monding
Verwarring oor toekoms van Mosselbaaise skool
Pendeldiens ingestel na nuwe waterwurm in Mosselbaai